Vrou vas ná moord op hoof van nooddiens(Argieffoto: pixabay) ŉ 39-jarige vrou is Dinsdag in hegtenis geneem in verband met die moord op Nicholas Khoele (48), hoof van die provinsiale nooddiens (EMS), op Bethlehem in die Vrystaat. Khoele is op 14 April langs die R76-Lindley-pad in Bohlokong doodgeskiet. Hy is met verskeie skietwonde in die kop aangetref. Volgens kapt. Christopher Singo, woordvoerder van die Valke, spruit die verdagte se inhegtenisneming uit die ondervraging van twee verdagtes – Makhosazana Falicity Mfuphi en Sinethemba Klaas – wat teregstaan op die moord van ŉ polisiebeampte, konst. Itumeleng Tladi. “Die vrou is in hegtenis geneem en sy het haar betrokkenheid by Khoele se moord erken. Sy het erken dat sy R30 000 aan Mfuphi en Klaas betaal het om Khoele te vermoor,” bevestig Singo. Die vrou sal na verwagting Donderdag in die landdroshof op Bethlehem verskyn.